title: Amaiur (coalición politica)
text: Iste articlo ye sobre una coalición electoral basca; t'atros usos, se veiga Amaiur (desambigación).
  
  A coalición electoral Amaiur ye una coalición politica basca que arrocla a los partius Alternatiba, Aralar y Eusko Alkartasuna y a independients d'ideolochía nacionalista basca d'ezquierdas. Establita ta concurrir a las eleccions chenerals d'Espanya de 2011, o suyo obchectivo ye d'esfender dende Euskal Herria lo dreito d'autodeterminación d'ista en o Congreso d'os Deputaus y lo Senau d'Espanya.
  
  A coalición prene o suyo nombre d'o lugar navarro d'Amaiur (Maya en castellano), an i tenió puesto o setio d'o castiello d'Amaiur, uno d'os zaguers episodios d'a resistencia navarra mientres a conquiesta d'o Reino d'a Navarra peninsular por parte de Castiella en o sieglo XVI.
  
  Historia 
  En as primerias d'agosto de 2011 a coalición Bildu fació arribar tanto a lo PNV como a Aralar una proposa ta configurar una sola candidatura nacionalista basca u abertzale ta as eleccions d'o 20 de noviembre, que s'habria d'estendillar a los quatre territorios d'a dita Euskal Herria. 
  Mientres que lo PNV refusa la ufierta, Aralar l'acceptará en asambleya dimpués que lo refirma-se un 61,4% d'a melitancia d'o partiu. I habendo por contra un 35% que la refusaban y un 3% que s'abstenió.
  Iste feito prevoca de facto la imposibilidat de concurrir a las eleccions de Nafarroa Bai, en estar iste lo prencipal partiu d'a coalición navarra y qui tien rechistrau lo nombre en o Rechistro de Partitos Politicos. D'ista manera, d'as restas de Nafarroa Bai: os partius PNV, Atarrabia Taldea (Grupo Atarrabia), amás d'os independients que son constuitos en a plataforma Zabaltzen (Estendillando) forman a Coalición Geroa Bai (Sí a l'esvenider u Esvenider sí) ta poder presentar-se-ie.
  
  A coalición fació a suya primera aparición publica lo 27 de setiembre en Sant Sabastián, fendo o suyo primer acto politico unos dias más tarde, o 2 d'octubre, en o Palacio de Congresos Baluarte de Pamplona, estando ista a presentación uficial d'a coalición. En el prenioron parte por as esferentz fuerzas d'a coalición: Patxi Zabaleta por Aralar, Amaia Agirresarobe d'Alternatiba, Pello Urizar d'Eusko Alkartasuna y Txelui Moreno como representant d'a ezquierda abertzale.
  
  Reaccions 
  
  O 5 d'octubre, nomás tres dias dimpués d'a presentación uficial d'a coalición, surtió en publico o portavoz d'o PP, Esteban González Pons, demandando y desichindo a lo Gubierno que se li negase la posibilidat a la nueva coalición de fer parte d'as eleccions.
  Un dia más tarde la Fiscalia Cheneral de l'Estato manifestó que "ordenaría a los servicios antiterroristas que fesen un seguimiento exhaustivo d'as comparixencias d'os representants d'Amaiur".
  
  Referencias 
  
  Partius politicos d'o País Basco
  Coalicions electorals d'Espanya